Document ID: 32014R1029

KOMMISSIONENS GENNEMFØRELSESFORORDNING (EU) Nr. 1029/2014
af 26. september 2014
om ændring af forordning (EU) nr. 73/2010 om fastlæggelse af krav til luftfartsdatas og luftfartsinformations kvalitet i det fælles europæiske luftrum
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 552/2004 af 10. marts 2004 om interoperabilitet i det fælles europæiske lufttrafikstyringsnet (»interoperabilitetsforordningen«) (1), særlig artikel 3, stk. 5, og
ud fra følgende betragtninger:
(1)
I artikel 3, stk. 13, artikel 7, stk. 5, og artikel 10, stk. 1, i Kommissionens forordning (EU) nr. 73/2010 (2) henvises til Kommissionens forordning (EF) nr. 2096/2005 (3), som blev ophævet ved Kommissionens gennemførelsesforordning (EU) nr. 1035/2011 (4). Henvisningerne til forordning (EF) nr. 2096/2005 i forordning (EU) nr. 73/2010 bør derfor ajourføres, så de henviser til gennemførelsesforordning (EU) nr. 1035/2011.
(2)
I bilag III til forordning (EU) nr. 73/2010 henvises til standarder, der er fastsat af Den Internationale Standardiseringsorganisation (ISO). Siden vedtagelsen af forordning (EU) nr. 73/2010 har ISO imidlertid ændret og omnummereret nogle af disse standarder. Henvisningerne i forordning (EU) nr. 73/2010 til de relevante ISO-standarder bør derfor ajourføres for at sikre sammenhæng med den nyeste nummerering og udgave af disse standarder.
(3)
I bilag I, III og XI til forordning (EU) nr. 73/2010 henvises der til forskellige definitioner og bestemmelser, der er fastsat i bilag 15 til konventionen angående international civil luftfart (Chicago-konventionen), og nærmere bestemt til den tolvte udgave fra juli 2004 med ændring nr. 34. Siden vedtagelsen af forordning (EU) nr. 73/2010 har Organisationen for International Civil Luftfart (ICAO) ændret en række definitioner, bestemmelser og en del af strukturen af Chicago-konventionens bilag 15 senest i dennes 14. udgave af juli 2013 med ændring nr. 37. Henvisningerne i forordning (EU) nr. 73/2010 til bilag 15 til Chicago-konventionen bør derfor ajourføres for at opfylde medlemsstaternes folkeretlige forpligtelser og sikre sammenhængen med ICAO's internationale lovrammer.
(4)
Forordning (EU) nr. 73/2010 bør ændres i overensstemmelse hermed.
(5)
Foranstaltningerne i denne forordning er i overensstemmelse med udtalelse fra Udvalget for det Fælles Luftrum, der er nedsat ved artikel 5 i Europa-Parlamentets og Rådets forordning (EF) nr. 549/2004 (5) -
VEDTAGET DENNE FORORDNING:
Artikel 1
I forordning (EU) nr. 73/2010 foretages følgende ændringer:
1)
Artikel 3 ændres således:
a)
Nr. 7 affattes således:
»7. »integreret luftfartsinformationspakke« (i det følgende benævnt »IAIP«): en pakke på papir eller elektronisk bestående af følgende elementer:
a)
luftfartspublikationer (i det følgende benævnt »AIP«), herunder rettelser
b)
AIP-tillæg
c)
NOTAM, som defineret i nummer 17, og pre-flight information bulletins
d)
aeronautical information circulars og
e)
tjeklister og lister over gyldige NOTAMs«
.
b)
Nr. 8 affattes således:
»8. »hindringsdata«: data over alle faste (midlertidige eller permanente) og mobile objekter eller dele deraf, som befinder sig på et område, der er tiltænkt luftfartøjsbevægelser, som gennemskærer en nærmere angivet flade, hvis formål er at beskytte luftfartøjer under flyvning, eller som befinder sig uden for sådanne angivne flader, men anses for at være til fare for luftfarten«
.
c)
Nr. 10 affattes således:
»10. »flyvepladskortlægningsdata«: data, der indsamles med henblik på at udarbejde flyvepladskortlægningsinformation«
.
d)
Nr. 13 affattes således:
»13. »udbyder af luftfartsinformationstjenester«: den organisation, som er ansvarlig for at tilvejebringe en luftfartsinformationstjeneste, der er certificeret efter Kommissionens gennemførelsesforordning (EU) nr. 1035/2011«
e)
Nr. 24 affattes således:
»24. »kritiske data«: data, som er klassificeret under litra c) i integritetsklassifikationen som defineret i kapitel 1, sektion 1.1 i bilag 15 til Chicago-konventionen angående international civil luftfart (herefter »Chicago-konventionen«)«
.
f)
Nr. 25 affattes således:
»25. »væsentlige data«: data, som er klassificeret under litra b) i integritetsklassifikationen som defineret i kapitel 1, sektion 1.1, i bilag 15 til Chicago-konventionen.«
2)
Artikel 7, stk. 5, affattes således:
»5. Medmindre andet fremgår af gennemførelsesforordning (EF) nr. 1035/2011 sikrer de i artikel 2, stk. 2, omhandlede parter, at deres personale, som har ansvar for opgaver vedrørende tilvejebringelsen af luftfartsdata eller luftfartsinformation, har modtaget en passende uddannelse og er kompetent og bemyndiget til at udføre det arbejde, det har fået pålagt.«
3)
Artikel 10, stk. 1, affattes således:
»1. Medmindre andet fremgår af gennemførelsesforordning (EF) nr. 1035/2011 indfører og vedligeholder de i artikel 2, stk. 2, omhandlede parter et kvalitetsstyringssystem for de aktiviteter, hvormed de tilvejebringer luftfartsdata og luftfartsinformation, i overensstemmelse med de krav, der er fastsat i bilag VII, del A.«
4)
Bilag I ændres i overensstemmelse med bilag I til nærværende forordning.
5)
Bilag III affattes som anført i bilag II til nærværende forordning.
6)
Bilag XI affattes som anført i bilag III til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 26. september 2014.

Labels: 12
7
8